এ তো গেল বিষয়ের কথা, কবির মানসিকতা বা দৃষ্টিভঙ্গির কথা। কিন্তু কবিতা কি বিষয়ের মধ্যে থাকে? নাকি প্রকাশ-কৌশলে? রসিক পাঠক থেকে বিদগ্ধ সমালোচক সবাই জানেন কবিতার কাব্যত্ব নিহিত থাকে তার প্রকাশভঙ্গিতে। তাই দেখা দরকার নীরেন্দ্রনাথ চক্রবর্তীর কবিতার শৈলীগত বৈশিষ্ট্য, তার স্বাতন্ত্র্য, দেখা দরকার বিষয় এবং শৈলী একসূত্রে কি গ্রথিত হয়েছে তাঁর কবিতায়? নাকি তাঁর কবিতায় শুধু বিষয়েরই বিস্তার!